РЕШЕНИЕ НА КОМИСИЯТА
от 18 март 2009 година
за изменение на Решение 2008/185/ЕО относно ветеринарно-санитарните условия за търговия със свине между държавите-членки или региони от тях, незасегнати от болестта на Ауески
(нотифицирано под номер C(2009) 1687)
(текст от значение за ЕИП)
(2009/248/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 10, параграф 2 от нея,
като има предвид, че:
(1)
В Директива 64/432/ЕИО се предвиждат критерии за одобрение на държава-членка или регион от нея като незасегнати от някои заразни болести, включително и от болестта на Ауески. В посочената директива също се предвиждат допълнителни гаранции, общи или ограничени, които могат да се изискват при търговия в рамките на Общността във връзка с посочените държави-членки и региони, които следва да се определят съобразно процедурата, указана в същата директива.
(2)
В приложение I към Решение 2008/185/ЕО на Комисията от 21 февруари 2008 г. относно допълнителни гаранции при търговията със свине в Общността по отношение на болестта на Ауески и относно критериите за предоставяне на информация за тази болест (2) се изброяват държавите-членки или региони от тях, които са незасегнати от болестта на Ауески и където ваксинацията е забранена.
(3)
С Решение 2008/185/ЕО също така се въвеждат допълнителни гаранции по отношение на посочената болест при движения на свине между държавите-членки. Посочените допълнителни гаранции са свързани със статуса спрямо болестта в засегнатите държави-членки или региони от тях.
(4)
Опитът от прилагането на посочените гаранции показа, че е необходимо да се поясни, че за движението на свине между държави-членки или региони от тях, които не са засегнати от болестта на Ауески, където ваксинацията е забранена и които са изброени в приложение I към Решение 2008/185/ЕО, не са необходими допълнителни гаранции.
(5)
Поради това Решение 2008/185/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2008/185/ЕО се изменя, както следва:
1.
В член 1 встъпителната формулировка се заменя със следното:
„Свинете за разплод или доотглеждане за изпращане до държавите-членки или регионите от тях, които са незасегнати от болестта на Ауески и които са изброени в приложение I, трябва да произхождат от държавите-членки или регионите от тях, изброени в посоченото приложение, или да отговарят на следните допълнителни условия:“
2.
В член 2 встъпителната формулировка се заменя със следното:
„Свинете, предназначени за клане, изпращани до държавите-членки или регионите от тях, които са незасегнати от болестта на Ауески и които са изброени в приложение I, трябва да произхождат от държавите-членки или регионите от тях, изброени в посоченото приложение, или да отговарят на следните допълнителни условия:“
Член 2
Адресати на настоящото решение са държавите-членки.
Съставено в Брюксел на 18 март 2009 година.